送張舍人佐江州同薛璩十韻
作者：王維
朝代：唐

paragraphs: 束帶趨承明，守官唯謁者。
清晨聽銀蚪，薄暮辭金馬。
受辭未嘗易，當是方知寡。
清範何風流，高文有風雅。
忽佐江上州，當自潯陽下。
逆旅到三湘，長途應百舍。
香爐遠峰出，石鏡澄湖瀉。
董奉杏成林，陶潛菊盈把。
范蠡常好之，廬山我心也。
送君思遠道，欲以數行灑。